ועדת החוקה, חוק ומשפט, כנסת 16, פרוטוקול מספר 166, 2004-02-11 09:00

אופיר פינס-פז: מה זה "תיקון תקנה 8"?

יפעת רווה: חוק הביטוח הלאומי מ-1968 השתנה.

תמי סלע: תיקון תקנה 9 זה התיקון היחיד שלא טכני.

אופיר פינס-פז: אנחנו נאשר עד תקנה 8.

יפעת רווה: הפתיח הוא טכני.

יפעת רווה: בפסקה (1)(1), "בעד הוצאות בפועל – כפי שהכיר בהן בית המשפט או הרשם, לפי קבלות", זו העתקה של התוספת, זה לא השתנה.

יפעת רווה: "בעד שכר טרחה של עורך דין – כאמור בתקנה 1 לתקנות הסניגוריה", שאלה תקנות הסניגוריה הציבורית שאליהן אנחנו מפנים.

יפעת רווה: בתקנות הסניגוריה הציבורית יש רשימה של סכומים.

יפעת רווה: עשיתי טבלה כדי שאפשר יהיה לראות בדיוק מה ירידה ומה עלייה.

אופיר פינס-פז: תפרטי מה עלייה ומה ירידה.

יפעת רווה: יש השלב הראשון, שזה שלב של הארכת מעצר, ישיבה ראשונה בבית המשפט.

תמי סלע: קודם אני אציין משהו לגבי תקנות הסניגוריה.

תמי סלע: יש התקנות הקבועות, שהן באמת קובעות את השכר שמשלמים לסניגורים, לא סניגורים שהם עובדי הסניגוריה הציבורית, אלא סניגורים שהסניגוריה הציבורית מעסיקה אותם, חיצוניים.

תמי סלע: לא מזמן אישרנו הוראת שעה שמקצצת ב-10%.

תמי סלע: כיוון שגם כך, במקרים רבים, זה מוריד, אז חשבנו להפנות לתקנות הקבועות.

אופיר פינס-פז: מה היה עד עכשיו?

יפעת רווה: עד עכשיו יש את תקנות הפיצויים בשל מעצר או מאסר.

אופיר פינס-פז: זה לא קשור לסניגוריה.

רחל תורן: זה היה גבוה יותר.

יפעת רווה: זה לא מדויק.

אופיר פינס-פז: מה לא מדויק במה שהיא אומרת?

יפעת רווה: מה שלא מדויק, שהסכום הבסיסי שהיה, אכן, בחלק מהמקרים, היה גבוה יותר, אבל בתקנות הסניגוריה אפשר להוסיף 150% לעומת התקנות הקיימות, שלפיהן אפשר להוסיף 50%, והכול בשיקול דעת של בית-המשפט.

אופיר פינס-פז: יש ירידה, אבל שיקול הדעת עולה.

אופיר פינס-פז: זה מה שאת אומרת?

יפעת רווה: זה מה שאני אומרת.

אופיר פינס-פז: מה הרציונאל של זה?

יפעת רווה: קודם כול, התחלנו תהליכים לפני שהיתה הירידה של ה-10%- - -

תמי סלע: גם בלי הירידה של 10% זה ירידה.

אופיר פינס-פז: מה הרציונאל?

אופיר פינס-פז: רציתם לעשות קיצוץ תקציבי?

יפעת רווה: בכלל לא.

יפעת רווה: כנראה, גם אין בזה קיצוץ תקציבי.

רחל תורן: יש, אלא אם כן יש שיקול דעת.

יפעת רווה: יש שיקול דעת.

יפעת רווה: בתקנות הסניגוריה זה "פיקס", זאת אומרת, הסכום שקבעו שם, זה מה שנותנים לסניגור.

יפעת רווה: לעומת זאת, כאן, תמיד לבית-המשפט יש שיקול דעת.

יפעת רווה: בכל מקרה שהוא חושב שהסכום ירד והוא נמוך מדי, הוא יכול לתת עוד 150%.

אופיר פינס-פז: אני מתנגד לזה.

אופיר פינס-פז: אם הייתי יושב-ראש הוועדה, על המקום הייתי שולח אתכם למקום שממנו באתם לעשות שיעורי בית.

אופיר פינס-פז: אני לא מסכים לזה.

אופיר פינס-פז: חשבתי שאתם באים סוף-סוף לתת לאדם הזכאי את היכולת לפחות לשלם לעורכי-הדין שלו כמו בני אדם.

יפעת רווה: המקסימום עולה, המקסימום הוא בשיקול דעת.

אופיר פינס-פז: את טועה בעניין הזה.

אופיר פינס-פז: כאשר היה שיקול דעת של 50%, שזה גם הרבה מאוד, גם אז השימוש לטעמי היה במשורה.

אופיר פינס-פז: אף אחד לא ישתמש ב-150%, הם גם כן ייתנו 50%, ואז, בשורה התחתונה, אנחנו מורידים ביומיום, ובמקרים יוצאי דופן מעלים.

אופיר פינס-פז: זה לא מקובל.

תמי סלע: המטרה היתה בעצם ליצור פירוט יותר נכון של סוגי ההליכים, כי התעוררו, בגלל התקנות היום, שהן לא מפורטות מספיק, הרבה התדיינויות לאיזה סעיף נכנס איזה הליך.

תמי סלע: אז למה לא להעתיק לתוספת את הפריטים לפי תקנות הסניגוריה ולקבוע סכומים סבירים, שהם ברוח הסכומים שהיו קודם?

אופיר פינס-פז: אם אתם באים שוב, תבואו עם המכלול.

אופיר פינס-פז: אני רוצה לראות לא רק שכר טרחת עורך-דין, אני רוצה לדעת מה הפיצויים עבור עוגמת נפש.

אופיר פינס-פז: אני רוצה פירוט.

אופיר פינס-פז: מי שישב עד גמר ההליכים בעבירות קשות ויצא זכאי מוחלט, לא מחמת ספק, זכאי מהיעדר אשמה, אני מבקש פיצוי, אני רוצה שהוא ירוויח מיליונים מהמדינה ששמה אותו בבית הסוהר.

תמי סלע: זה קשור לחוק.

יפעת רווה: את זה אפשר בתביעה אזרחית, לא יתנו את זה בהליך מהיר.

אופיר פינס-פז: אני רוצה את זה בהליך מהיר.

יפעת רווה: נעשית היום עבודה על זה במשרד המשפטים.

אופיר פינס-פז: רחל תורן, את מוכנה לכתוב לי חוק כזה?

רחל תורן: בשמחה.

רחל תורן: אפשר לשתף פעולה.

אופיר פינס-פז: אני רוצה חוק ברור בהליך מהיר.

אופיר פינס-פז: מי שישב עד תום ההליכים, ובסוף יצא בזיכוי מהיעדר אשמה, אני מבקש פיצוי של מיליונים בהליך מהיר, לא בתביעה אזרחית, ולא שנים.

יפעת רווה: אין מי שמייצג פה את האוצר.

אופיר פינס-פז: האוצר לא מעניין אותי, אני אציע הצעת חוק פרטית שלי, אתם לא תעשו את זה בחיים, אני הרי מכיר את המשרד.

אופיר פינס-פז: אין לי שום ציפיות שתעשו.

תמי סלע: הם בודקים היום את הסוגיה של הפיצויים.

אופיר פינס-פז: הם יבדקו שלוש שנים.

אופיר פינס-פז: אני רוצה מדרג, יש גם זיכוי מחמת הספק.

תמי סלע: הסטנדרטים היום, שלא היה יסוד לאשמה או נסיבות אחרות, ואז בית-משפט יש לו שיקול דעת.

אופיר פינס-פז: זה לא מספיק לי.

אופיר פינס-פז: אני רוצה מדרג, ועל זיכוי מוחלט, אין שאלה.

אופיר פינס-פז: הוא לא צריך ללכת שוב לבתי-משפט לתביעות אזרחיות, שזה שנים.

אופיר פינס-פז: מה פתאום?

אופיר פינס-פז: על סמך מה?

אופיר פינס-פז: אגב, אלה מקרים נדירים מאוד, זה כמעט לא קורה, אבל כשזה קורה לאדם אחד בשנה, צריך לתת לו את כל הכסף מיד.

רחל תורן: הסכומים נמוכים בתקנות הסניגוריה הציבורית, כי זה עובד על כמויות.

תמי סלע: זה רעיון אחר.

רחל תורן: סניגורים מקבלים כמות גדולה של תיקים, ואז על כל תיק הם מקבלים פחות, ואז זה לא נורא.

אופיר פינס-פז: לא בא בחשבון, אני לא הולך לכיוון הזה.

רחל תורן: אני מסבירה לך את ההגיון למה הסכומים נמוכים.

אופיר פינס-פז: אין קשר לסניגוריה, זה בכלל לא קשור לעניין הזה.

רחל תורן: באותה מידה אפשר להצמיד את זה לשכר של מנכ"ל משרד המשפטים או לכל דבר אחר.

יפעת רווה: בהחלט זה נעשה רק כעוגן.

תמי סלע: לכן כדאי להעתיק את הסעיפים, אבל לשנות את הסכומים.

אופיר פינס-פז: תודה רבה.

אופיר פינס-פז: הישיבה נעולה.